KOMISIJOS ĮGYVENDINIMO REGLAMENTAS (ES) 2020/1281

2020 m. rugsėjo 14 d.

kuriuo, remiantis Europos Parlamento ir Tarybos reglamentu (EB) Nr. 1107/2009 dėl augalų apsaugos produktų pateikimo į rinką, nepatvirtinama veiklioji medžiaga beta metiletametsulfuronas

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 13 straipsnio 2 dalį,

kadangi:

(1) pagal Reglamento (EB) Nr. 1107/2009 80 straipsnio 1 dalies a punktą Tarybos direktyva 91/414/EEB (2) turi būti taikoma veikliųjų medžiagų, dėl kurių sprendimas buvo priimtas pagal šios direktyvos 6 straipsnio 3 dalį iki 2011 m. birželio 14 d., patvirtinimo tvarkai ir sąlygoms. 2011 m. vasario 23 d. buvo priimtas Komisijos sprendimas 2011/124/ES (3) dėl metiletametsulfurono pagal tos direktyvos 6 straipsnio 3 dalį;

(2) 2010 m. birželio 29 d.„DuPont de Nemours GmbH“ pateikė paraišką Jungtinei Karalystei dėl veikliosios medžiagos metiletametsulfurono įtraukimo į Direktyvos 91/414/EEB priedą pagal Direktyvos 91/414/EEB 6 straipsnio 2 dalį. Sprendimu 2011/124/ES patvirtinta, kad dokumentų rinkinys buvo išsamus ir parengtas taip, kad jį būtų galima laikyti iš esmės atitinkančiu Direktyvos 91/414/EEB II ir III prieduose nustatytus duomenų ir informacijos teikimo reikalavimus;

(3) vėliau „FMC Agricultural Solutions A/S“ iš „DuPont de Nemours GmbH“ įsigijo visas teises, susijusias su metiletametsulfuronu;

(4) metiletametsulfurono poveikis žmonių ir gyvūnų sveikatai ir aplinkai, naudojant ją pagal pareiškėjo nurodytą paskirtį, buvo įvertintas laikantis Direktyvos 91/414/EEB 6 straipsnio 2 ir 4 dalyse nustatytos tvarkos. 2012 m. rugsėjo 17 d. Jungtinė Karalystė pateikė Komisijai ir Europos maisto saugos tarnybai (toliau – Tarnyba) vertinimo ataskaitos projektą;

(5) valstybės narės ir Tarnyba peržiūrėjo vertinimo ataskaitos projektą. 2013 m. gruodžio 11 d. Tarnyba Komisijai pateikė veikliosios medžiagos metiletametsulfurono kaip pesticido keliamos rizikos vertinimo išvadas (4). 2014 m. balandžio mėn. Europos Komisija įgaliojo Tarnybą organizuoti ir atlikti metiletametsulfurono vieno metabolito naujų duomenų tarpusavio vertinimą. 2014 m. liepos 14 d. Tarnyba pateikė Komisijai savo atnaujintą išvadą (5);

(6) 2020 m. gegužės 7 d. raštu „FMC Agricultural Solutions A/S“ atsiėmė savo paraišką dėl metiletametsulfurono patvirtinimo;

(7) paraiška buvo atsiimta, todėl metiletametsulfuronas neturėtų būti patvirtintas;

(8) šiuo reglamentu nepanaikinama galimybė pagal Reglamento (EB) Nr. 1107/2009 7 straipsnį pateikti dar vieną paraišką dėl metiletametsulfurono patvirtinimo;

(9) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Veikliosios medžiagos nepatvirtinimas Veiklioji medžiaga metiletametsulfuronas nepatvirtinama.

2 straipsnis Įsigaliojimas Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2020 m. rugsėjo 14 d. Komisijos vardu Pirmininkė Ursula VON DER LEYEN

(1) OL L 309, 2009 11 24, p. 1.

(2) 1991 m. liepos 15 d. Tarybos direktyva 91/414/EEB dėl augalų apsaugos produktų pateikimo į rinką (OL L 230, 1991 8 19, p. 1).

(3) 2011 m. vasario 23 d. Komisijos sprendimas 2011/124/ES, kuriuo iš esmės pripažįstama, kad dėl galimo etametsulfurono įtraukimo į Tarybos direktyvos 91/414/EEB I priedą nuodugniam patikrinimui pateikti dokumentų rinkiniai yra išsamūs (OL L 49, 2011 2 24, p. 42).

(4) EFSA (Europos maisto saugos tarnyba), 2014 m. Conclusion on the peer review of the pesticide risk assessment of the active substance ethametsulfuron (evaluated variant ethametsulfuron-methyl). EFSA Journal 2014;12(1):3508, p. 94. doi:10.2903/j.efsa.2014.3508.

(5) EFSA (Europos maisto saugos tarnyba), 2014 m. Conclusion on the peer review of the pesticide risk assessment of the active substance ethametsulfuron (evaluated variant ethametsulfuron-methyl). EFSA Journal 2014;12(7):3787, p. 96. doi:10.2903/j.efsa.2014.3787.